《夜何长三叠寄周参政伯温邬佥院本初 其一》
元代·王逢

夜何长，日苦短，夜长复寒日不暖。深林火薄鹖鴠满，尾赪鲂鱼游纂纂。

千年古铁紫气缠，赤帝当之白蛇断。中朝老臣双佩苍，忧心郁纡寝息忘。

凤凰在笯骥服箱，雪埋石栈冰河梁。夜何长，六龙回辔东扶桑。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。